Period: Old Babylonian
Genre: Literary
Transliteration:
<SURFACE>
<COLUMN>
...{ki} me-lim₄-zu
an-ki-a dul₉
u₁₈-ru-zu mah dib
eš₃ nibru{ki}
ki an a-na šuš₂-a-aš
ne₃-zu zag-bi-še₃ ŋal₂
šeg₁₂ kilib₃-ba
kalam-ma ki ŋar-ra
šeg₁₂-zu šeg₁₂ saŋ-bi-im
kur-kur-re
iri{ki} na du₃-a-ba
me mah šu mi-ni-teŋ₄
me mah-zu-gin₇
mu-zu mah-am₃
mu-zu-gin₇
sahar-zu sahar dug₃-ga-am₃
iri{ki} an-ki-a
mu-zu diri-ga-am₃
us₂-saŋ
sig igi-nim-ma
dim-gal uŋ₃ šar₂-ra me-en
me-zu me galam-ma
me nu-sag₂-dam
ŋeš-hur-zu-u₈
abzu sig₉-ga-gin₇
ni₂ gal ši-im-duh-duh
<COLUMN>
nam-mah-zu
{d}uraš sig₇-ga-gin₇
na-me nu-zu-zu-dam
nam tar-ra
saŋ-bi-še₃ e₃-a-zu
niŋ₂ ar₂-re-eš dib-ba
hur-saŋ sukud-ra₂
šu nu-teŋ₃-ŋa₂ me-en
saŋ il₂ zag dib-ba
an-ne₂ us₂-sa me-en
šag₄-zu u₁₈-ru me-en
bar-zu
ni₂ gur₃-ru me-en
{d}a-nun-na-ke₄-ne
u₂ nam-til₃-la-bi-še₃
za-e
ši-im-ma-ab-du₃-en
gu₇ naŋ-bi-še₃
ši-im-ma-sig₇-ge-en
amaš zi-bi-še₃ ŋal₂ me-en
a₂-zu-ta
gu sa-par₄ gid₂-gin₇
niŋ₂-nam la-ba-ra-e₃
eš₃ nibru{ki}
a-ra₂-zu niŋ₂ mah-am₃
niŋ₂ ka-ge dib-ba
me hal-ha-zu
ŋeš-šub zid-da
<SURFACE>
<COLUMN>
niŋ₂ sag₂ nu-di-dam
iri{ki} šag₄-zu
kug-ga-am₃
bar-zu šen-šen-am₃
su-bar-ra-zu
me-lim₄ gur₃-ru-am₃
ki-zu ki suh-ha-am₃
en ŋeštug₂-a
kur-gal {d}en-lil₂-le
šag₄-zu-a eš₃ bi₂-in-du₃
eš₃-bi
eš₃ za-gin₃
eš₃ nam tar-re-dam
e₂-kur
e₂ za-gin₃
e₂ nam tar-re-dam
nun-zu
{d}nu-nam-nir
ninda₂ me ru-a
ama {d}nin-lil₂
nin gal ki-ur₃-ra-a
nin me u₃-tud-da
e-ne e-ne-gin₇
kalam-ma
diŋir a-ba
mu-un-til₃
a-ne-ne
<unk> <unk> <unk> <unk> <unk>
šu bi₂-in-gur-ru-uš
<COLUMN>
huš-bi
bi₂-in-dur₂-ru-ne-eš
me zid me gal
me ar₂-re-ka
dur₂ im-mi-in-ŋar-re-eš
{d}a-nun-na-ke₄-ne
ama a-a ugu-bi-gin₇
igi-bi im-ši-ŋal₂
inim kug kal-kal
zid-de₃-eš di-bi
ŋizzal
ši-ma-an-ke₄-eš
{d}en-lil₂
{d}nin-lil₂-bi
igi im-mi-in-ŋal₂-eš
ki-a
zag mi-ni-in-ŋar-re-eš
ud-bi-a
an gal
ki daŋal-ba
šag₄-bi mu-un-e₃-a
diŋir {d}a-nun-na
an-ki-ke₄-ne
kiŋ₂ ib₂-gi₄-gi₄-ne
{ŋeš}al
{ŋeš}dupsik
niŋ₂ <unk> ki ŋa₂-ŋa₂
šu-ba...
mu-un-ŋal₂
<RULING>
...{d}nisaba

Cuneiform:
<SURFACE>
<COLUMN>
...𒆠𒈨𒉈𒍪
𒀭𒆠𒀀𒌪
𒍇𒊒𒍪𒈤𒁳
𒀊𒂗𒆤𒆠
𒆠𒀭𒀀𒈾𒋙𒀀𒀸
𒊊𒍪𒍠𒁉𒂠𒅅
𒋞𒆸𒆸𒁀
𒌧𒈠𒆠𒃻𒊏
𒋞𒍪𒋞𒊕𒁉𒅎
𒆳𒆳𒊑
𒌷𒆠𒈾𒆕𒀀𒁀
𒈨𒈤𒋗𒈪𒉌𒋾
𒈨𒈤𒍪𒁶
𒈬𒍪𒈤𒀀𒀭
𒈬𒍪𒁶
𒅖𒍪𒅖𒄭𒂵𒀀𒀭
𒌷𒆠𒀭𒆠𒀀
𒈬𒍪𒋛𒀀𒂵𒀀𒀭
𒍑𒊕
𒋝𒅆𒉏𒈠
𒁴𒃲𒌧𒊹𒊏𒈨𒂗
𒈨𒍪𒈨𒃴𒈠
𒈨𒉡𒉺𒃶𒁮
𒄑𒄯𒍪𒇇
𒍪𒀊𒋛𒂵𒁶
𒉎𒃲𒅆𒅎𒂃𒂃
<COLUMN>
𒉆𒈤𒍪
𒀭𒅁𒅊𒂵𒁶
𒈾𒈨𒉡𒍪𒍪𒁮
𒉆𒋻𒊏
𒊕𒁉𒂠𒌓𒁺𒀀𒍪
𒃻𒌒𒊑𒌍𒁳𒁀
𒄯𒊕𒃴𒁺
𒋗𒉡𒋼𒂷𒈨𒂗
𒊕𒅍𒍠𒁳𒁀
𒀭𒉌𒍑𒊓𒈨𒂗
𒊮𒍪𒍇𒊒𒈨𒂗
𒁇𒍪
𒉎𒅍𒊒𒈨𒂗
𒀭𒀀𒉣𒈾𒆤𒉈
𒌑𒉆𒋾𒆷𒁉𒂠
𒍝𒂊
𒅆𒅎𒈠𒀊𒆕𒂗
𒅥𒅘𒁉𒂠
𒅆𒅎𒈠𒅊𒄀𒂗
𒁦𒍣𒁉𒂠𒅅𒈨𒂗
𒀉𒍪𒋫
𒄖𒊓𒆦𒁍𒁶
𒃻𒉆𒆷𒁀𒊏𒌓𒁺
𒀊𒂗𒆤𒆠
𒀀𒁺𒍪𒃻𒈤𒀀𒀭
𒃻𒅗𒄀𒁳𒁀
𒈨𒄬𒄩𒍪
𒄑𒊒𒍣𒁕
<SURFACE>
<COLUMN>
𒃻𒉺𒃶𒉡𒁲𒁮
𒌷𒆠𒊮𒍪
𒆬𒂵𒀀𒀭
𒁇𒍪𒊿𒊿𒀀𒀭
𒋢𒁇𒊏𒍪
𒈨𒉈𒅍𒊒𒀀𒀭
𒆠𒍪𒆠𒈽𒄩𒀀𒀭
𒂗𒄑𒌆𒉿𒀀
𒆳𒃲𒀭𒂗𒆤𒇷
𒊮𒍪𒀀𒀊𒉈𒅔𒆕
𒀊𒁉
𒀊𒍝𒆳
𒀊𒉆𒋻𒊑𒁮
𒂍𒆳
𒂍𒍝𒆳
𒂍𒉆𒋻𒊑𒁮
𒉣𒍪
𒀭𒉡𒉆𒉪
𒉒𒈨𒊒𒀀
𒂼𒀭𒎏𒆤
𒎏𒃲𒆠𒃡𒊏𒀀
𒎏𒈨𒅇𒌅𒁕
𒂊𒉈𒂊𒉈𒁶
𒌧𒈠
𒀭𒀀𒁀
𒈬𒌧𒋾
𒀀𒉈𒉈
<unk><unk><unk><unk><unk>
𒋗𒉈𒅔𒄥𒊒𒍑
<COLUMN>
𒍽𒁉
𒉈𒅔𒂉𒊒𒉈𒌍
𒈨𒍣𒈨𒃲
𒈨𒌒𒊑𒅗
𒂉𒅎𒈪𒅔𒃻𒊑𒌍
𒀭𒀀𒉣𒈾𒆤𒉈
𒂼𒀀𒀀𒌋𒅗𒁉𒁶
𒅆𒁉𒅎𒅆𒅅
𒅗𒆬𒆗𒆗
𒍣𒉈𒌍𒁲𒁉
𒄑𒌆𒉿𒎓𒋡
𒅆𒈠𒀭𒆤𒌍
𒀭𒂗𒆤
𒀭𒎏𒆤𒁉
𒅆𒅎𒈪𒅔𒅅𒌍
𒆠𒀀
𒍠𒈪𒉌𒅔𒃻𒊑𒌍
𒌓𒁉𒀀
𒀭𒃲
𒆠𒂼𒁀
𒊮𒁉𒈬𒌧𒌓𒁺𒀀
𒀭𒀭𒀀𒉣𒈾
𒀭𒆠𒆤𒉈
𒆥𒌈𒄄𒄄𒉈
𒄑𒀠
𒄑𒅍
𒃻<unk>𒆠𒂷𒂷
𒋗𒁀...
𒈬𒌧𒅅
<RULING>
...𒀭𒊺𒉀